Mødet er åbnet. Jeg har i dag følgende meddelelser: Fra medlem af Folketinget Mette Abildgaard, der har haft orlov, har jeg modtaget meddelelse om, at hun fra og med den 28. september 2019 atter kan give møde i Folketinget. Egil Hulgaards hverv som midlertidigt medlem af Folketinget ophører fra nævnte dato at regne. Socialdemokratiets folketingsgruppe har meddelt mig, at den med virkning fra den 10. september 2019 har udpeget medlem af Folketinget Lennart Damsbo-Andersen som stedfortræder for statsrevisorerne for den resterende del af indeværende funktionsperiode i stedet for Flemming Møller Mortensen, da denne er udpeget som statsrevisor. Den pågældende er herefter valgt.
Der er ikke stillet ændringsforslag. Ønsker nogen at udtale sig? Da det ikke er tilfældet, går vi til afstemning.
Der stemmes om lovforslagets endelige vedtagelse, og der kan stemmes. Afstemningen slutter. For stemte 105 (S, V, DF, RV, SF, EL, KF, ALT, NB og LA), imod stemte 0, hverken for eller imod stemte 0. Lovforslaget er enstemmigt vedtaget og vil nu blive sendt til statsministeren.
Der er ikke stillet ændringsforslag. Ønsker nogen at udtale sig? Fru Karen Ellemann.
Beslutningsforslaget her var til første behandling i tirsdags, den 10. september. Det er jo et beslutningsforslag, som udspringer af en indstilling fra Udvalget for Forretningsordenen, og det er et beslutningsforslag, som hele udvalget står bag. Derfor havde det naturlige nok været, at forslaget var blevet henvist direkte til den her anden- og sidstebehandling, uden at det skulle tilbage til Udvalget for Forretningsordenen. Men der skete altså det under førstebehandlingen, at forslaget alligevel blev henvist til Udvalget for Forretningsordenen, og siden der jo ikke rigtig er noget nyt at diskutere, har vi ikke fundet anledning til at skrive en tillægsbetænkning over forslaget. I stedet for er udkommet blevet, at jeg nu her på udvalgets vegne afgiver en mundtlig indstilling om vedtagelse af forslaget. Jeg skal altså hermed på vegne af Udvalget for Forretningsordenen indstille, at det her beslutningsforslag bliver vedtaget uændret.
Ønsker flere at udtale sig? Jeg tror, vi siger tak til fru Karen Ellemann for at rette denne procedurefejl. Vi går til afstemning.
Der kan stemmes. Afstemningen slutter. For stemte 105 (S, V, DF, RV, SF, EL, KF, ALT, NB og LA), imod stemte 0, hverken for eller imod 0. Forslaget til folketingsbeslutning er enstemmigt vedtaget.
Der er ikke mere at foretage i dette møde. Folketingets næste møde afholdes tirsdag den 1. oktober 2019, kl. 12.00. Jeg henviser til den dagsorden, der fremgår af Folketingets hjemmeside. Jeg skal også henvise til ugeplanen, der vil fremgå af Folketingets hjemmeside.